<classify> UFAULU mzuri wa matokeo ya kidato cha nne kwa mwanafunzi, Yohana Lameck Lugedenga kutoka Shule ya Sekondari ya Kata ya Igaganulwa mkoani Simiyu, umezua mjadala katika mitandao ya kijamii.Yohana amefaulu kwa kiwango cha daraja la kwanza akiwa na alama A katika masomo yake yote, licha ya kuwa ametokea mazingira fukara, ambayo wazazi wake walishindwa kumudu kumhudumia kikamilifu mahitaji yake kama mwanafunzi.Gazeti hili ndiyo liliibua taarifa za kijana huyo, kwa kuchapisha habari zake katika ukurasa wa mbele wa gazeti lake jana na kuelezea uhalisia wa maisha magumu, anayopitia kijana huyo. Kutokana na habari hiyo ya ufaulu wa Yohana, kusambaa katika mitandao mbalimbali ya kijamii, watu mbalimbali wamependekeza kutambuliwa zaidi kwa mtoto huyo, ikiwa ni pamoja na kusaidiwa zaidi na serikali kimasomo.Wapo waliosisitiza kuwa kijana huyo, ndiye aliyetakiwa kutangazwa kuwa mshindi wa kitaifa wa matokeo hayo, kutokana na kuwa amefaulu kwa kiwango cha juu, licha ya ugumu wa mazingira aliyotokea.Kati ya hoja zilizotolewa kwenye makundi mbalimbali ya mitandao ya kijamii, ukiwemo wa WhatsApp, zimeitaka serikali kutawambua na kuwaendeleza watoto wanaotoka katika familia au jamii za watu wa kipato cha chini, lakini wamepata ufaulu mkubwa kama ilivyokuwa kwa Yohana.Halima Yahaya alitoa hoja kwa kusema kuwa kutokana na kijana huyo kukulia katika mazingira magumu, lakini amefaulu kwa kiwango hicho cha juu, ni wazi kuwa ana uwezo mkubwa wa akili, kwa kuwa amepata ufaulu licha ya kuwa hakuwa hata kwenye mazingira yanayomwezesha kusoma masomo ya ziada.Alisema, Watu wa aina ya Yohana ndio wanapaswa kuendelezwa, kwanza anapaswa kusikilizwa anachotaka kufanya na kisha kupewa moyo zaidi ili aendeleze uwezo wake wa akili.Mchangiaji mwingine, Samweli Johson alibainisha kwa kusema kuwa anaona Yohana ndiye alistahili kutajwa kuwa mwanafunzi bora wa matokeo ya kidato cha nne. Johnson alianza kwa kulipongeza gazeti hili, kwa kuibua habari ya mwanafunzi huyo, na kusema kuwa limeenda kwa undani, kwa kuwatafuta washindi wa mtihani wa kidato cha nne wanaopaswa kusaidiwa.Alisema, Hongereni HabariLeo kwa kuibua taarifa za kijana huyu, wakati magazeti mengine yanaandika habari kuhusiana na shule zilizofanya vema na tena ni shule zilezile zilizooeleka, lakini nyie mmeenda kwa undani zaidi na kuibua wanafunzi kama hawa, hakika huyu anapaswa kusomeshwa na serikal.Johnson alisema Yohana amefaulu huku akitokea mazingira duni, yasiyomwezesha kusoma masomo ya ziada, kusaidiwa kimasomo na watu wa nyumbani kwake, kula vizuri hata kuwa na utulivu wa akili, kama ilivyokuwa kwa wanafunzi wengine kutokea shule za kisasa waliofaulu kwa alama sawa na yeye.Kwanza hao wanatoka mazingira mazuri na yenye ushawishi wa mwanafunzi kufanya vema kwa kuwa anaandaliwa kimasomo kuanzia akiwa darasa la kwanza, alisema na kuongeza kuwa Yohana ndio maana halisi ya mwanafunzi mwenye akili, kwa kuwa licha ya ugumu wa mazingira yake ya kifamilia, haijawa nguzo kwake ya kushinda mtihani kwa kiwango kikubwa.Yohana Akizungumza baada ya kupata matokeo, Yohana alisema amefurahi kupata matokeo hayo na kuahidi kufanya vizuri akichaguliwa kidato cha tano. Nataka kuendelea na masomo yangu ya Sayansi ili baadaye nije kuwa daktari, niikomboe familia yangu.Akizungumzia familia yao, alisema ina watoto wanne, mmoja ni marehemu na kwamba yeye pekee ndiye aliyebahatika kufika kidato cha nne, kwani mdogo wake aliishia kidato cha pili na hiyo ilichangiwa na mazingira magumu waliyonayo.Yohana aliiomba serikali impangie shule yenye mazingira mazuri na kumsaidia mahitaji, kwa sababu ufukara wa familia yake unaweza kuwa kikwazo katika masomo yake, hivyo akipata shule nzuri yenye mazingira bora, atatulia na kusoma. Mkuu wa shule ya Yohana Mkuu wa Shule hiyo aliyosoma, Yohana, Emelius Emmanuel alisema walitarajia matokeo mazuri kwa Yohana, ingawa sio kwa kiwango hicho.Kwa kweli tuliona uwezo wake tangu akiwa kidato cha kwanza, tulitegemea angepata daraja la kwanza ila sio kwa alama zote hizo, lakini ametushangaza na sisi tumefurahi kupita maelezo, hasa ukizingatia ufukara wa familia yake,alisema Mwalimu Emmanuel.Alisema Shule ya Sekondari Igaganulwa ni ya Kata na kwenye matokeo ya kidato cha nne yaliyotoka juzi, waliofaulu ni 75 ambao wamepata kuanzia daraja la kwanza hadi la nne na wengine 13 wamefeli. Shule ya Sekondari Igaganulwa, ipo umbali wa takribani kilometa 45 kutoka Bariadi mjini. Akizungumzia ufaulu wa Yohana, ambaye ndiye mwanafunzi pekee aliyepata daraja la kwanza tena kwa alama A za masomo yote saba, Mwalimu Emmanuel alisema siri ya ufaulu huo ni juhudi binafsi na makambi ya masomo, yanayofanywa mkoani humo.Yohana ni mtoto mtaratibu, alistahili ufaulu huo, ametoka mazingira magumu mno, anaishi na mama pekee, baba yao aliondoka nyumbani mwaka 2013 akidai anakwenda kutafuta maisha mkoani Morogoro, ila hadi leo hajarejea na hana mawasiliano na familia yake, ,alisema Mwalimu Emmanuel.Akisimulia aliyopitia Yohana, Mwalimu Emmanuel alisema baada ya kufaulu elimu ya msingi na kujiunga na Sekondari ya Igaganulwa, mtoto huyo alichelewa kuripoti shuleni hapo. Walimu hawakujua tatizo lake hadi pale walimu wa shule ya msingi aliyosoma, walipowaambia kuwa anakabiliwa na matatizo ya kifamilia. Mwalimu Emmanuel alisema walimu hao wa msingi, ndio waliwaambia walimu wa Sekondari Igaganulwa kuwa hata sare za shule, walikuwa wakimnunulia na vifaa vingine. Waliomba asaidiwe sekondari, kwa kuwa ana uwezo kimasomo.Aliripoti shuleni kwa kuchelewa, kwa sababu mama yake alikuwa hana uwezo hata wa kumnunulia sare, tulimsaidia sare za shule, akaanza masomo na uwezo wake ukaanza kuonekana. Tuliona sio busara kumuacha, tukamsaidia na mimi ni mwalimu wa Hesabu, alikuwa kinara na anajua kudadisi na ana nidhamu ya hali ya juu, alisema Mwalimu Emmanuel.Mwalimu huyo aliongeza kuwa walipofanya mtihani wa kidato cha pili, aliibuka na matokeo mazuri. Pia mtihani wa majaribio wa kidato cha nne alifanya vizuri na hiyo ikamfanya aende kambi mkoani, ambapo walimu walimsaidia gharama na mama yake mzazi, alipeleka debe moja la mahindi. Huu mkoa umeweka utaratibu wa kuinua kiwango cha elimu kwa kuanzisha makambi ya masomo na huyo kijana alichaguliwa kwenda kambi ya masomo mkoani ambako utaratibu wazazi huchangia gharama ndogo.Lakini, kwa Yohana mama yake alishindwa, ila akaleta debe la mahindi na sisi tukachanga na kupata fedha za kujikimu akaenda kuungana na wenzake ili wanolewe zaidi, alisema. Mwalimu Emmanuel.  <topic>: kitaifa 